**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS BENDROJO UGDYMO MOKYKLŲ TINKLO PERTVARKOS 2016–2020 METŲ BENDROJO PLANO PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – užtikrinti, kad Klaipėdos miesto mokyklų tinklas būtų darniai veikianti, nuolat atsinaujinanti, švietimo programų įvairovę, jų prieinamumą užtikrinančių ir atsakomybę už švietimo kokybę besidalijančių mokyklų sistema.

Tikslas – sudaryti sąlygas plėtoti geros kokybės privalomąjį ir visuotinį švietimą, didinti jo prieinamumą už protingą, Klaipėdos miesto savivaldybei pakeliamą kainą.

Uždavinys – patvirtinti Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrąjį planą.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas, vadovaujantis Lietuvos Respublikos švietimo įstatymu, Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, vykdant Klaipėdos miesto savivaldybės 2013–2020 metų strateginio plėtros plano, patvirtinto Klaipėdos miesto savivaldybės tarybos 2013 m. balandžio 26 d. sprendimu Nr. T2-79, 1.4.3.2 priemonę – sudaryti galimybes veikti individualius mokinių ugdymosi poreikius tenkinančioms mokykloms.

Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano (toliau – Tinklo pertvarkos planas) projektą parengė Klaipėdos miesto savivaldybės administracijos direktoriaus 2015 m. rugsėjo 21 d. įsakymu Nr. AD1-2758 sudaryta darbo grupė.

Rengiant Tinklo pertvarkos planą, buvo įvertintas Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano įgyvendinimas, atlikta išsami sociodemografinės situacijos analizė, išnagrinėtos mokinių skaičiaus kaitos tendencijos bei numatytos jų skaičiaus iki 2020 metų prognozės, įvertinta miesto švietimo būklė, identifikuotos probleminės sritys.

Mokyklų tinklo pagrindinėms problemoms spręsti, atsižvelgus į suformuluotus galimus jų sprendimo būdus, parengtas Tinklo pertvarkos plano priedas – Tinklo pertvarkos priemonių įgyvendinimo planas. Šiame priede numatoma individualius mokinių poreikius tenkinančių mokyklų plėtra, sukonkretinami mokyklų steigimo, reorganizavimo ar struktūrinių pertvarkymų atvejai, įvardijamas saugių, šiuolaikiškų ugdymosi sąlygų ir racionalaus švietimo infrastruktūros panaudojimo užtikrinimas, planuojami mokytojų kvalifikacijų atnaujinimo ir įdarbinimo bei, esant poreikiui, mokinių vežiojimo užtikrinimo veiksmai.

Vykdant kasmetinę Tinklo pertvarkos plano įgyvendinimo stebėseną, priklausomai nuo mieste ir šalyje vyksiančių demografinių, ekonominių, socialinių bei bendrų švietimo sistemos pokyčių, mokyklų užpildomumo, mokinių srautų pasiskirstymo, naujų ugdymosi vietų poreikio ir jų steigimo galimybių, mokyklų tinklo problemų sprendimo būdai gali keistis, atitinkamai gali būti tobulinamas Tinklo pertvarkos priemonių įgyvendinimo planas.

**3. Kokių rezultatų laukiama.**

Priėmus sprendimo projektą ir įvykdžius Tinklo pertvarkos priemonių įgyvendinimo plane įvardintas priemones, numatomi šie rezultatai:

– bus sudarytos sąlygos mokiniams tenkinti individualius ugdymosi poreikius, 10 mokyklų įgyvendinus įvairių sampratų elementus, skirtingas programas, savitus ugdymo modelius arba steigiant specialiąsias klases (įvairių sampratų elementai: Humanistinės kultūros ugdymo menine veikla – „Aukuro“ gimnazijoje ir Maksimo Gorkio pagrindinėje mokykloje, Ekologijos ir aplinkos technologijų ugdymo – „Vėtrungės“ gimnazijoje, Klasikinio ugdymo – „Žemynos“ gimnazijoje, Sporto ir sveikatos ugdymo – „Santarvės“ pagrindinėje mokykloje; programos: Kryptingo meninio ugdymo – „Žaliakalnio“ gimnazijoje ir Liudviko Stulpino progimnazijoje, Pradinio, pagrindinio su inžineriniu ugdymu – Martyno Mažvydo progimnazijoje; Alternatyviojo ugdymo modeliai – Ievos Simonaitytės mokykloje; formuojamos klasės emocijų ir elgesio sutrikimų turintiems vaikams Litorinos ir Ievos Simonaitytės mokyklose). Mokinių individualių ugdymo(si) poreikių tenkinimui bus sudarytos galimybės, įsteigus mieste Sporto gimnaziją ir Jūrų kadetų mokyklą;

– bus išvengta 9–10 ir I–II gimnazijos klasių rusų ugdoma kalba dubliavimosi ir mokiniams sudarytos galimybės rinktis „Žaliakalnio“ bei „Aitvaro“ gimnazijas nuo I gimnazijos klasės, Maksimo Gorkio, „Pajūrio“, „Santarvės“ pagrindinėse mokyklose įvykdžius struktūrinius pertvarkymus iš pagrindinių mokyklų į progimnazijas;

– bus racionaliau naudojamos savivaldybės ir tikslinės valstybės dotacijos mokinio krepšelio lėšos bei užtikrinamas ugdymo(si) prieinamumas vaikams, ugdomiems pagal pradinio ugdymo programą, “Saulėtekio“ pagrindinėje mokykloje įvykdžius struktūrinį pertvarkymą iš pagrindinės mokyklos į pradinę (arba ją reorganizavus);

– bus užtikrintas privalomas priešmokyklinio ugdymo įgyvendinimas bei sudaryta pasirinkimo galimybė gyventojams, Maksimo Gorkio, Vitės pagrindinėse mokyklose, Liudviko Stulpino, Prano Mašioto bei „Smeltės“ progimnazijose įsteigus priešmokyklinio ugdymo grupes;

– bus padidintas ikimokyklinio ir priešmokyklinio ugdymosi vietų skaičius, tęsiant struktūrinius pertvarkymus iš pradinių mokyklų į ikimokyklinio ugdymo įstaigas, „Nykštuko“, „Pakalnutės“, „Šaltinėlio“ mokyklose-darželiuose;

– bus užtikrintas privalomojo ugdymo(si) prieinamumas pagal pradinio ir pagrindinio ugdymo(si) programas, šiaurinėje miesto dalyje suprojektavus ir pastačius naują mokyklą, taip pat sukurtos saugios ir šiuolaikiškos ugdymo(si) sąlygos, pastačius naują Tauralaukio mokyklos pastatą (teritorijoje tarp Kadagių, Eglių ir Jaunimo g.) ir jį pritaikius ikimokyklinio, priešmokyklinio ir pradinio ugdymo reikmėms, o 5–8 klases perkėlus į VšĮ Klaipėdos licėjaus savivaldybei perduotas sutvarkytas patalpas (Kretingos g. 44, Tauralaukio progimnazijos Pagrindinio ugdymo skyrius);

– bus užtikrinamas racionalus švietimo infrastruktūros panaudojimas, iškėlus Ievos Simonaitytės mokyklą iš esamo (Naikupės g. 25) pastato į Suaugusiųjų gimnazijos (I. Simonaitytės g. 24) patalpas bei „Saulėtekio“ pagrindinės mokyklos (Mokyklos g. 3) atsilaisvinusias patalpas perdavus VšĮ Klaipėdos licėjui. Tuo būdu (kaip ir dalies atsilaisvinusių ikimokyklinio ugdymo įstaigos patalpų pietinėje miesto dalyje perdavimas VšĮ „Vaivorykštės tako“ gimnazijai) sudaroma galimybė nevalstybinių mokyklų plėtrai.

**4. Sprendimo projekto rengimo metu gauti specialistų vertinimai.**

Rengiant sprendimo projektu teikiamą Tinklo pertvarkos plano projekto analitinę dalį buvo naudotasi UAB „SWEKO Lietuva“ atlikto tyrimo medžiaga bei gauti teigiami Savivaldybės administracijos Urbanistinės plėtros departamento Urbanistikos skyriaus specialistų vertinimai.

Tinklo pertvarkos plano projektas buvo svarstytas 39 bendrojo ugdymo mokyklų bendruomenėse, Klaipėdos miesto savivaldybės švietimo ir Klaipėdos miesto akademinių reikalų tarybose, Vakarų Lietuvos tėvų forume, Lietuvos švietimo įstaigų profesinės sąjungos Klaipėdos susivienijime ir viešai skelbtas Klaipėdos miesto savivaldybės interneto svetainėje. Po viešųjų svarstymų siūlymus dėl Tinklo pertvarkos plano koregavimo pateikė 10 mokyklų bendruomenių. Tinklo pertvarkos planui nepritarė Tauralaukio progimnazijos, „Saulėtekio“ ir „Pajūrio“ pagrindinių mokyklų bendruomenės.

Šiuo sprendimo projektu teikiamame Tinklo pertvarkos plane atsižvelgta į 4 ir iš dalies į 7 mokyklų bendruomenių siūlymus. Netenkinti 2 mokyklų bendruomenių prašymai.

**5. Išlaidų sąmatos, skaičiavimai, reikalingi pagrindimai ir paaiškinimai.**

Siekiant šiuo sprendimo projektu įgyvendinti Tinklo pertvarkos plano priede (Tinklo pertvarkos priemonių įgyvendinimo planas) numatytas priemones, būtina planuoti lėšas iki 2020 metų.

Bendrojo ugdymo mokyklose, kuriose bus pradėti įgyvendinti įvairių sampratų elementai ar naujos programos, bus panaudojamos tikslinės valstybės dotacijos mokinio krepšelio lėšos, tačiau 2 mokykloms reikalingos papildomos lėšos – naujo ugdymo modeliui ir programoms su inžineriniu ugdymu – įgyvendinimo pasiruošimui:1) diegiant Alternatyviojo ugdymo modelius Ievos Simonaitytės mokykloje, reikalingos lėšos naujų technologijų kabinetų įrengimui, t. y. metalo ir medžio apdirbimui skirtų modernių modulinių staklių, įsigijimui. Iš viso reikėtų 6 minėtų įrengimų, kurie kainuotų 5,3 tūkst. Eur (1 įrengimo kaina 0,875 tūkst. Eur); 2) Martyno Mažvydo progimnazijoje pasiruošimui įgyvendinti pradinio ir pagrindinio ugdymo su inžineriniu ugdymu programas 2017–2020 m. reikėtų 31,3 tūkst. Eur (laboratorinių spintų, demonstracinių stalų, elektroninio mikroskopo, kilnojamų minilaboratorinių rinkinių vandens ir dirvožemio tyrimams; darbastalių metalo dirbtuvėms, universalių metalo ir medžio apdirbimo staklių ir kt. pirkimui).

Naujų priešmokyklinio ugdymo grupių įrengimui 2016 m. (po 1 grupę Maksimo Gorkio, pagrindinėje mokykloje, Prano Mašioto, „Smeltės“, Liudviko Stulpino progimnazijose ir 2 grupių Vitės pagrindinėje mokykloje) reikalingos lėšos, t. y. 42,7 tūkst. Eur. ir 19,6 tūkst. Eur darbo užmokesčiui;

Ievos Simonaitytės mokyklos (Naikupės g. 25) iškėlimui į Suaugusiųjų gimnaziją (I. Simonaitytės g. 24) reikėtų planuoti apie 4,5 tūkst. Eur, tačiau, iškėlus mokyklą iš Naikupės g. 25 pastato, kasmet susidarytų 122,1 tūkst. Eur (54,1 tūkst. Eur pastato išlaikymui ir 68,0 tūkst. Eur darbo užmokesčiui) ekonomija.

VšĮ Klaipėdos licėjaus Kretingos g. 44 pastate, kuris būtų perduodamas Tauralaukio progimnazijai (5–8 klasėms), reikalingos lėšos virtuvės ir valgyklos remonto darbams ir įrengimų įsigijimui (30,0 tūkst. Eur – įrengimų įsigijimui, 60,0 tūkst. Eur – patalpų remontui, iš viso – 90,0 tūkst. Eur).

„Saulėtekio“ pagrindinės mokyklos pastato, kurio didžioji dalis patalpų turėtų būti perduota VšĮ Klaipėdos licėjui, renovacijai, t. y. energiją taupančių priemonių (šilumos punkto modernizacijai, šildymo sistemos rekonstrukcijai, stogo renovacijai) bei kitų renovacijos priemonių (elektros instaliacijos remontui, sanitarinių patalpų remontui ir kt.) įgyvendinimui būtina planuoti apie 1 080,0 tūkst. Eur.

Lėšų poreikis naujos mokyklos statybai šiaurinėje miesto dalyje paaiškės parengus techninį projektą ir atlikus ekspertizės paslaugas, tačiau preliminariai būtų galima planuoti apie 7 460,0 tūkst. Eur (ši suma paskaičiuota įvertinus baldų ir įrangos poreikį).

Naujo Tauralaukio progimnazijos pastato (teritorijoje tarp Kadagių, Eglių ir Jaunimo gatvių), skirto ikimokyklinio, priešmokyklinio ir pradinio ugdymo programoms vykdyti, statybai lėšos bus konkretinamos parengus naujo pastato statybos techninį projektą, tačiau preliminari lėšų suma būtų apie 6 000,0 tūkst. Eur.

Klaipėdos jūrų kadetų mokyklos, neskaičiuojant tikslinės valstybės dotacijos mokinio krepšelio lėšų, pastato išlaikymui iš Savivaldybės biudžeto preliminariai kasmet reikėtų apie 657,4 tūkst. Eur, iš jų – 130,1 tūkst. Eur darbo užmokesčiui, tačiau tikslesnės išlaidos gali būti numatomos tik apsisprendus dėl šios mokyklos tikslios buveinės ir struktūros. Sporto klasių (gimnazijos) išlaikymo išlaidos nėra nurodytos, nes nėra apsispręsta, kur jos bus steigiamos ir kokių sporto šakų mokiniai jose mokysis.

**6. Lėšų poreikis sprendimo įgyvendinimui.**

Tinklo pertvarkos plano priede (Tinklo pertvarkos priemonių įgyvendinimo planas) numatytų priemonių įgyvendinimui 2016–2020 m. reikalingos lėšos paskaičiuotos preliminariai, kadangi tikslus lėšų poreikis gali būti žinomas, įvykdžius viešuosius darbų ar paslaugų pirkimus, taip pat per 5 metus gali pasikeisti darbo užmokesčio dydžiai, remonto ar statybos darbų įkainiai. Pagal išankstinius paskaičiavimus svarbiausių Tinklo pertvarkos priemonių įgyvendinimui (be darbo užmokesčio) 2016–2020 m. reikėtų 15 241,1 tūkst. Eur (lėšos galėtų būti panaudojamos iš įvairių finansavimo šaltinių):

– naujų priešmokyklinio ugdymo grupių įrengimui 2016 m. – 42,7 tūkst. Eur, vėlesniais metais– etatų išlaikymui 78,4 tūkst. Eur kasmet;

– naujų programų ar modulių vykdymo pasiruošimui – 36,6 tūkst. Eur;

– VšĮ Klaipėdos licėjui ir Tauralaukio progimnazijai perduotų patalpų sutvarkymui – 1170,0 tūkst. Eur;

– naujų mokyklų statybai (Tauralaukio progimnazijos ir mokyklos Šiaurinėje dalyje) – 13460,0 tūkst. Eur;

– Klaipėdos jūrų kadetų mokyklos išlaikymui – apie 657,4 tūkst. Eur kasmet;

Ievos Simonaitytės mokyklos perkėlimui į Suaugusiųjų gimnaziją reikėtų 4,5 tūkst. Eur, tačiau, atlaisvinus mokyklos pastatą Naikupės g. 25, kasmet susidarytų apie 122,1 tūkst. Eur ekonomija.

**7. Galimos teigiamos ar neigiamos sprendimo priėmimo pasekmės.**

Šio sprendimo projekto teigiamos pasekmės: bus užtikrinamas ugdymo prieinamumas, tęstinumas ir teikiamų programų įvairovė, sudarytos galimybės siekti aukštesnės ugdymo kokybės, pagerės mokyklų patalpų užpildomumas, bus sudarytos sąlygos nevalstybinių mokyklų plėtrai, bus tikslingesnis biudžetinių lėšų prognozavimas bei veiksmingesnis švietimui skirtų išteklių panaudojimas.

Šio sprendimo projekto neigiamos pasekmės: daliai mokinių teks pakeisti ugdymo(si) vietą ir tai gali iššaukti jų tėvų pasipriešinimą; dalis mokytojų, kuriems bus pasiūlytas darbas kitose švietimo įstaigose, gali nesutikti su pasikeitusiomis darbo sąlygomis.

PRIDEDAMA. Teisės aktų, nurodytų sprendimo projekto įžangoje, išrašai, 1 lapas.

Švietimo skyriaus vedėja Laima Prižgintienė